Folketing
2004-10-21

Alle nye opfindelser kan jo bruges og misbruges, og der er nogle mennesker og måske indimellem også nogle partier, der, hver gang man kommer til noget nyt, kun ser på de negative konsekvenser og så siger: Uh nej, hvad kan det her ikke ende med, så lad os stoppe her. Det synes jeg ikke er særlig klogt. Tænk på elektriciteten, da den blev taget i brug for lidt over hundrede år siden, og dampmaskinen og bilen. Alle de tre ting – elektricitet, dampmaskiner og automobiler – har jo en række negative konsekvenser. Bare tænk på bilerne, de slår omkring 150.000 mennesker ihjel over hele jorden hvert år, 432 her i Danmark. Så umiddelbart burde vi jo sige, at vi slet ikke vil have biler – bare de aldrig havde opfundet dem. Men vi må også indrømme, at eksempelvis automobilet har langt flere positive sider, end det har negative. Vi vil jo nødig undvære det i dag.